Lăsat fără dreptul de a ocupa funcții publice de Agenția Națională de Integritate (ANI), pentru conflict de interese, primarul comunei Căpușu Mare, Iancu Gheorghe, dorește să obțină un nou mandat de primar. În perioada mandatului actual, Iancu Gheorghe a încheiat cu fiul său cel mare un contract de gestionare a fondului de pășunat din Agârbiciu, Căpușu Mare și Căpușu Mic, adică s-a aflat în conflict de interes de natură administrativă și penală. Decizia a fost contestată de edil, însă procesul a fost pierdut la Înalta Curte de Casație și Justiție, care a decis că Iancu Gheorghe nu mai poate ocupa funcții publice timp de trei ani, de la terminarea mandatului actual.
În baza acestei decizii, Biroul Electoral de Circumscripție Comunală nr. 23 Căpușu Mare a respins cererea edilului de a candida. Iancu Gheorghe s-a adresat, din nou, justiției, fără succes și de această dată, Tribunalul Huedin menținând decizia Biroului Electoral. Ușor de anticipat, primarul nu s-a dat bătut nici de această dată și a făcut apel la Tribunalul Cluj, care i-a dat câștig de cauză, prin oferirea dreptului de a candida. Astfel, s-a ajuns la situația ridicolă în care Iancu Gheorghe are dreptul să candideze la funcția de primar a localității Căpușu Mare, însă nu are voie să preia funcția dacă va câștiga întrecerea electorală.
Miza adevărată a candidaturii reiese dintr-o anchetă efectuată de Ziar de Cluj în 2021, care arată că Iancu Gheorghe s-a folosit de funcția sa pentru a oferi diverse beneficii familiei și apropiaților săi. Fiul cel mare, Gelu Iancu, este cel care a primit fondul de pășunat al localităților amintite la începutul articolului, adică aproximativ 80% din suprafața terenului care ar fi trebuit să deservească interesele cetățenilor din zonă, care se ocupă cu creșterea animalelor. Cel de-al doilea fiu, Gelu-George, este chiar viceprimarul comunei Căpușu Mare, ceea ce ne duce cu gândul la un singur deznodământ: el ar urma să preia funcția tatălui său în cazul câștigării alegerilor. Gelu-George ar fi desemnat viceprimar, urmând să aibă funcția de primar până la organizarea de noi alegeri, iar tatăl său s-ar folosi de poziția privilegiată în comunitate.
Această întâmplare nu ar trebui să surprindă pe nimeni, având în vedere și cazul lui Horia Șulea, de la Primăria Florești. Candidat din partea PSD la Primăria Florești, acesta a încercat în instanță, fără succes, în repetate rânduri, să-și elimine condamnarea penală din 2019. Șulea a acuzat că verdictul de abuz în serviciu dat de justiție a fost unul politic, însă contestația sa în anularea deciziei a fost respinsă. În contextul condamnării de corupție, candidatura lui Horia Șulea la Primăria Florești a fost respinsă. După cum era de așteptat, Șulea a contestat decizia, iar soluționarea sa încă se lasă așteptată. Dacă decizia nu va fi luată în timp util, PSD Cluj riscă să rămână fără candidat la Primăria Florești. Dacă decizia referitoare la candidatura lui Horia Șulea va rămâne neschimbată, prima opțiune a PSD Cluj pentru Primăria Florești ar urma să fie chiar ginerele lui Șulea.
Sursă: ziardecluj.ro